Direktiva 94/48/ES Evropskega parlamenta in Sveta

z dne 7. decembra 1994

o trinajsti spremembi Direktive 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov

EVROPSKI PARLAMENT IN SVET EVROPSKE UNIJE STA

ob upoštevanju Pogodbe o ustanovitvi Evropske skupnosti in zlasti člena 100a Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

v skladu s postopkom, določenim v členu 189b Pogodbe [3],

ker člen 7a Pogodbe ustanavlja območje brez notranjih meja, ki zagotavlja prosti pretok blaga, oseb, storitev in kapitala;

ker naj bi razvoj na notranjem trgu postopoma izboljšal kakovost življenja, varovanje zdravja in varstvo potrošnikov; ker so ukrepi, predlagani s to direktivo, v skladu z Resolucijo Sveta z dne 9. novembra 1989 o prihodnjih prednostnih nalogah za ponovno uvedbo politike varstva potrošnikov [4];

ker so nekatere snovi in pripravki v aerosolnih razpršilcih še posebno vnetljivi;

ker nevarnost za potrošnike raste z naraščajočo uporabo vnetljivih snovi v aerosolnih razpršilcih namesto klorofluorovih ogljikov (CFC); ker je ta nevarnost zlasti velika pri aerosolnih razpršilcih, namenjenih za zabavo in dekoracijo;

ker se je tej nevarnosti mogoče izogniti s prilagajanjem tehničnemu napredku Direktive Sveta 75/324/EGS z dne 20. maja 1975 o uskladitvi zakonodaj držav članic o aerosolnih razpršilcih [5] in z omejevanjem uporabe vnetljivih snovi v aerosolnih razpršilcih, namenjenih za zabavo in dekoraciji;

ker omejitve, ki jih načrtuje ena država članica glede dajanja v promet nekaterih aerosolnih razpršilcev, namenjenih za zabavo in dekoracijo, neposredno vplivajo na dokončno oblikovanje in delovanje notranjega trga; ker je zato treba približati zakonodaje držav članic na tem področju in posledično spremeniti Prilogo I k Direktivi 76/769/EGS [6];

ker glede na področje uporabe in učinek predlaganega ukrepanja ukrepi Skupnosti, ki jih predvideva ta direktiva, niso samo potrebni, temveč nujni za doseganje navedenih ciljev; ker teh ciljev države članice ne morejo doseči posamično in ker je to na ravni Skupnosti že predvideno z Direktivo 76/769/EGS,

SPREJELA NASLEDNJO DIREKTIVO:

Člen 1

Priloga I k Direktivi 76/769/EGS se spremeni v skladu s Prilogo k tej direktivi.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje:

- šest mesecev po sprejetju direktive Komisije, ki prilagaja Direktivo 75/324/EGS o aerosolnih razpršilcih tehničnemu napredku in zajema vse preskusne metode, ki se uporabljajo za potrditev skladnosti izdelkov s to direktivo,

- ali eno leto po sprejetju te direktive, če je datum sprejetja poznejši od prvega navedenega roka.

Države članice začnejo uporabljati te določbe šest mesecev po izteku ustreznega roka.

2. Države članice se v sprejetih predpisih iz odstavka 1 sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva je naslovljena na države članice.

V Bruslju, 7. decembra 1994

Za Evropski parlament

Predsednik

K.Hänsch

Za Svet

Predsednik

G. Rexrodt

[1] UL 306, 12.11.1993, str. 14.

[2] UL C 133, 16.5.1994, str. 15.

[3] Mnenje Evropskega parlamenta z dne 15. decembra 1993 (UL C 20, 24.1.1994, str. 77), Skupno stališče Sveta z dne 27. junija 1994 (UL C 244, 31.8.1994, str. 13) in Sklep Evropskega parlamenta z dne 15. septembra 1994 (še neobjavljen v Uradnem listu).

[4] UL C 294, 23.11.1989, str. 1.

[5] UL L 147, 9.6.1975, str. 40. Direktiva, nazadnje spremenjena z Direktivo 94/1/ES (UL L 23, 28.1.1994, str. 28).

[6] UL L 262, 27.9.1976, str. 201. Direktiva, nazadnje spremenjena z Direktivo 91/339/EGS (UL L 186, 12.7.1991, str. 64).

--------------------------------------------------

PRILOGA

Snovi,

ki so:

- navedene v Prilogi I k Direktivi 67/548/EGS in razvrščene kot vnetljive ali zelo lahko vnetljive in so označene kot take,

ali

- snovi, ki v Prilogi I k Direktivi 67/548/EGS še niso navedene, vendar ustrezajo merilom vnetljivosti iz Priloge VI k Direktivi 67/548/EGS ter so začasno razvrščene in označene kot vnetljive, lahko vnetljive ali zelo lahko vnetljive v skladu s členom 5(2) Direktive 67/548/EGS.

1. Se ne smejo uporabljati kot take ali v obliki pripravkov v aerosolnih razpršilcih, ki se dajejo v promet ali so namenjeni za prodajo javnosti za zabavo in dekoracijo, na primer:

- kovinske bleščice za okraševanje,

- umetni sneg in ivje,

- cvileče blazinice oziroma balončki

- aerosoli pisanih trakov

- imitacije iztrebkov

- rogovi za zabave

- okrasni kosmi in pene

- umetna pajčevina

- smrdljive bombice

- itd.

2. Brez vpliva na uporabo drugih predpisov Skupnosti v zvezi z razvrščanjem, pakiranjem in označevanjem nevarnih snovi je treba na embalaži aerosolnih razpršilcev, navedenih zgoraj, čitljivo in neizbrisljivo navesti naslednje: "Samo za poklicne uporabnike".

3. Z odstopanjem se člena 1 in 2 ne uporabljata za aerosolne razpršilce iz člena 9a Direktive 75/324/EGS.

4. Izdelki, navedeni zgoraj, se ne smejo dajati v promet, če niso v skladu z navedenimi zahtevami.

--------------------------------------------------